“อนุทิน” ย้ำนโยบายกัญชาเสรีใช้ทางการแพทย์เท่านั้น ลุ้น 2 สัปดาห์ก.สาธารณสุขไฟเขียวสารสกัด
"อนุทิน" ย้ำนโยบายกัญชาเสรีใช้ทางการแพทย์เท่านั้น ลุ้น 2 สัปดาห์ก.สาธารณสุขไฟเขียวสารสกัด
"อนุทิน" ย้ำนโยบายกัญชาเสรีใช้ทางการแพทย์เท่านั้น ลุ้น 2 สัปดาห์ก.สาธารณสุขไฟเขียวสารสกัด
30 ก.ค. 2562

นายอนุทิน ชาญวีรกูล รองนายกรัฐมนตรีและ รมว.สาธารณสุข ยืนยันพรรคภูมิใจไทยไม่เคยพูดถึงนโยบายการนำกัญชามาใช้เพื่อสันทนาการ พร้อมระบุนโยบายหลักของพรรคคือการนำประโยชน์มาใช้ด้านการรักษาทางการแพทย์
โดยแนวทางการอนุญาตให้ปลูกบ้านละ 6 ต้นนั้น นายอนุทิน ยืนยันว่า มีความเป็นไปได้ แต่ทุกอย่างต้องเริ่มจากการทำความเข้าใจ และสร้างตัวอย่างให้คนได้เห็น และเชื่อว่าจะสามารถควบคุมการใช้ได้ และเรื่องนี้จะต้องมีกฎหมายที่เกี่ยวข้องเข้ามาดูแล ซึ่งคงไม่อนุญาตให้ผู้มีอายุต่ำกว่า 21 ปีสามารถใช้ได้ โดยในช่วง 2-3 สัปดาห์นี้กระทรวงสาธารณสุขจะประกาศให้โรงพยาบาลในสังกัดของกระทรวงใช้สารสกัดจากกัญชาได้
สำหรับการประชุมคณะรัฐมนตรีนัดแรกในวันนี้ จะให้ทุกอย่างเสร็จสิ้นทั้งหมดคงเป็นไปไม่ได้ เพราะต้องประสานกับทุกหน่วยงานที่เกี่ยวข้อง ขอให้ทุกฝ่ายใจเย็นๆ พร้อมทั้งยืนยันว่า ทุกหน่วยงานกำลังดำเนินการเรื่องนี้อยู่
ทั้งนี้ การแบ่งงานในส่วนของรองนายกรัฐมนตรีว่า ต้องรอการมอบหมายงานจากนายกรัฐมนตรี ส่วนจะมีการมอบหมายงานให้รองนายกรัฐมนตรีดูแลตามพรรคที่สังกัดก็ถือเป็นธรรมเนียมที่ปฏิบัติมาในอดีต และทราบว่านายกรัฐมนตรีจะมีทีมเศรษฐกิจที่นายกรัฐมนตรีจะเป็นประธานเอง ก็ถือเป็นเรื่องที่ดีในการช่วยกันทำงาน และในส่วนของกระทรวงสาธารณสุข พร้อมที่จะดูแลโรคต่างๆ ที่มาในช่วงภัยแล้ง
ส่วนตำแหน่งรองโฆษกประจำสำนักนายกรัฐมนตรีในส่วนของพรรคภูมิใจไทยนั้น นายอนุทิน กล่าวว่า สัปดาห์หน้าจะได้ความชัดเจน โดยผู้ที่เป็น ส.ส.ของพรรคคงไปดำรงตำแหน่งอื่นไม่ได้ เพราะจะกลายเป็นเรื่องขัดกันของผลประโยชน์ และจะเป็นการเปิดโอกาสให้กับคนอื่นๆ ที่ทำงานให้พรรคด้วย